龙目秋成亦一奇,略无瘴雾损瑶迹
荔枝韵胜村谁亚,益智名同性即非。
侠士从禽携弹去,鲛人探海得珠归。
不须直待枯成腊,便遣尊前解褐衣。
手自封题寄故人,聊将风味赴诗唇。
千年尚忆唐羌疏,不污华清驿骑尘。
荔子如今尚典刑,秋林圆实著嘉名。
虽无赪玉南风面,却耐筠笼千里行。
素闻岭南风,今假岭南馆。
穷秋余夏蒸,初腊借春暖。
披衣汗流衣,握简汗流简。
似登头痛山,而坐身热坂。
谁其善解纷,荔枝杂龙眼。
满盘随情堆,入手信意拣。
强餐饱为期,一澡得三浣。
疑吞玄冰丸,复咽飞雪散。
猗欤两清姿,南多北何罕。
天曾无全功,地固有偏产。
犹记记客闽,厌饫腹频坦。
一离余十年,口与南味断。
渴者易为饮,志得而意满。
儿辈舌太饶,平章味长短。
选荔过於选士难,味佳能有几登盘。
林家新出金钗子,合入君谟谱后刊。
幽株旁挺绿婆娑,啄咂虽微奈美何。
香剖蜜脾知韵胜,价轻鱼目为生多。
左思赋咏名初出,玉局揄扬论岂颇。
地极海南秋更暑,登盘犹足洗沈疴。
味尝不暇更论斤,买断何曾敢算缗。
谱与本经俱过眼,食之不老者何人。
食观本草岂非痴,二果甘滋可养脾。
耄智自知无益处,肉身安得有轻时。
绛衣摇曳绽冰肌,依约华清出浴时。
何物鸦儿驱不去,前身恐是食酥儿。
谁谓石一拳,不作江流碍。
朝来扬帆西,瞥若骥历块。
龙眼风火矶,培塿视华岱。
似闻潢潦时,亦复鼓湍汇。
凿去本不难,奇巧禹所爱。
其上嘉树密,其侧鱼网晒。
居惟羡渔乡,复欲老犊背。
西归傥得此,庸敌七里濑。